钦定古今图书集成/明伦汇编/氏族典/第268卷 > 王举正
## 钦定古今图书集成/明伦汇编/氏族典/第268卷 > 王举正

按《宋史王化基传》：“化基子举，正字伯仲，幼嗜学，厚重
寡言，以荫补秘书省校书郎，进士及第，知伊阙任丘
县，馆阁校勘，集贤校理，真宗实录院检讨，国史编修
官，三迁尚书度支员外郎，直集贤院，修《三朝宝训》，同
修起居注，擢知制诰。其妻父陈尧佐为相，改龙图阁
待制。尧佐罢，以兵部郎中复知制诰，为翰林学士，拜”
右谏议大夫、参知政事，迁给事中。欧阳修等论举正
懦默不任事，举正自求去，遂以资政殿学士、尚书礼
部侍郎知许州、光化军，徙知应天府，累迁左丞。皇祐
初，拜御史中丞。及狄青为枢密使，言“青出兵伍不可
为。”执政力争不能夺，因请解言职，帝称其得风宪体。
除观文殿学士、礼部尚书、知河南府，入兼翰林侍读
学士，以太子少傅致仕，卒，谥《安简》。